روسیانین خاریجی ایشلر باخانی سرگئی لاوروو آذربایجان و ارمنیستانین خاریجی ایشلر باخانلاری جیحون بایراموو و آرارات میرزویانلا آیری آیری تلفندا دانیشدی.
روسیا خاریجی ایشلر باخانلیغینین یازیلی آچیقلاماسینا گؤره، لاورووون بایراموو و میرزویانلا تلفن دانیشیغیندا روسیا، آذربایجان و ارمنیستان آراسیندا ۹ نوامبر ۲۰۲۰.جی ایل، ۱۱ ژانویه ۲۰۲۱.جی ایل و ۲۶ نوامبر ۲۰۲۱.جی ایل تاریخلرینده امضالانمیش آنلاشمالارین ایجراسی مذاکیره ائدیلدی.
آذربایجانلا ارمنیستان آراسیندا باریش آنلاشماسینین امضالانماسی مسئله‌سینین ده مذاکیره اولوندوغو دانیشیقلاردا روسیانین بو قونونو دستکله‌مه‌یه حاضر اولدوغو وورغولادی.
بوندان علاوه، ۳+۳ (آذربایجان، ارمنیستان، گورجوستان و روسیا، تورکیه، ایران) بؤلگه‌سل امکداشلیق پلتفورمونون گله‌جک چالیشماسی ایله باغلی فیکیر آلیش وئریشی ائدیلدی.
